Imtella' Diċembru 29, 2020 Julian Bajada twieled b'numru ta' swaba' neqsin u nofs id iżda minkejja d-diżabilità ma xxekklux milli jipprattika l-isport tal-qdif. Minflok irrassenja ruħu li jibqa' fuq siġġu tar-roti, Julian qed iwettaq l-ambizzjonijiet tiegħu, speċjalment fl-isport bħala para-atleta, tant li huwa ta' ispirazzjoni għal min ikun għaddej minn żmien diffiċli. Il-messaġġ tiegħu huwa biex ħadd ma jaqta' qalbu imma jibqa' determinat sakemm jirnexxielu jasal fejn jixtieq. "Ikun hemm min jgħidlek għalfejn se tipprova? Taf tweġġa'. Ikun hemm min jgħaddi dawk il-kummenti." Huwa avukat iżda twieled b'demm sportiv minkejja d-diżabbiltà fiżika tiegħu. Julian Bajada għandu 26 sena… twieled b'nofs id u numru ta' swaba neqsin u għall-snin twal kien saħansitra fuq siġġu tar-roti minħabba kumplikazzjonijiet f'saqajh ukoll. Minkejja dan Dr Bajada rrakonta ma' Television Malta li dejjem kellu fjamma tħeġġeġ fih biex jipprattika l-attività fiżika. "Meta kont fuq wheelchair l-iskola niftakar l-iskola kont nara l-sħabi jilgħabu l-futbol u jien dejjem hemmhekk on the sidelines u niftakar minn ġewwa ngħid kemm nixtieq kont wieħed bħalhom. Kont insiefer ħafna l-Ingilterra għamilt xi sitt snin il-ħin kollu tiela għal operazzjoni wara l-oħra ħafna rehab u għal grazzja t'alla lestejt qisu ta' ħmistax- sittax -il sena qisu lestejt minn hemm u bdejt mill-ewwel fl-isport bdejt bil-physio imma minn hemm dejjem sirt kompetittiv u indunajt li avolja dawn il-limitazzjonijiet tiegħi l-isport vera għinni negħleb ċertu sfidi." Kompla jgħid kif skopra l-indoor rowing waqt perjodu li għamel jistudja barra minn xtutna/ Jistqarr li għall-bidu ma kienx ċert jekk hux kapaċi jagħmlu iżda dan ma naqqasx id-determinazzjoni tiegħu. "Kont mort għat-trials dawk li jissejħu time trials biex huma jaraw fejn qiegħed bħala strentgh u timing u peress li trid taqbad il-pum b'żewġ idejn lanqas kont ċert jekk nistax nagħmilha jiena nnifsi. Imma jiena dejjem emmint li int m'għandekx għalfejn tħares lejn l-emozzjonijiet fil-każ tiegħi fiżiċi imma trid tara kif se tadatta u tuża l-abilitajiet tiegħek." Apparti li jipprattika l-professjoni ta' avukat u jgħix ħajja attiva, Julian jgħin ukoll il-kumitat para olimpiku Malti/ Illum huwa nagħqad ma' bosta qaddiefa oħra li pparteċipaw f'maratona ta' qdif organizzata mill-klabb tal-qdif tas-Siġġiewi biex jinġabru fondi b'risq id-Dar tal-Providenza li ta' kull sena teħtieġ miljuni kbar ta' ewro biex tgħin persuni b'diżabilità.